Danny DeVito

**Daniel Michael „Danny“ DeVito, Jr.** (* 17. November 1944 in Neptune, New Jersey) is en US-amerikaanschen Schauspeler, Filmproduzent un Speelbaas.

## Leven
Toeerst wull de Söhn vun en italieensch Moder un en US-amerikaanschen Vadder Maskenbillner warrn, man na de Highschool hett he sik dat anners överleggt un güng op de Schauspeleree daal. Wiel sien Studium an de New Yorker Akademie för Billn Künsten hett he en gemeensom Wahnung mit sien Kommilitonen Michael Douglas bewahnt.

Vun wegen sien lütte Grött vun blots 1,54&nbsp;m is he een vun de lüttsten Schauspelers in Hollywood. Dordör harr he dat anfangs bannig swor, in’t Filmgewarf een Foot op de Eer to kriegen. Een vun sien eersten Rullen weer de geistig kranke Martini in de Bühnenfaten vun *One Flew Over The Cuckoo’s Nest* in’t Johr 1968. As dat Book söven Johr later mit Jack Nicholson verfilmt worrn is, hett Michael Douglas an sien Fründ ut de Studientiet torüch dacht un em för dat Projekt ünner Verdrag nahmen. Douglas weer de Produzent vun den Film. Bi de Kritikers un ok bi de Tokiekers harr de Film groten Spood un hett för DeVito den Dörbrook bedüüdt. 

Vun 1978 bit 1982 weer DeVito blangen Andy Kaufman in de Sitcom *[[Taxi (Feernsehreeg)|Taxi]]* to sehn. Bi eenige Folgen weer he sogor Speelbass. Mitt vun de 1980er Johren hett he tosamen mit Michael Douglas un Kathleen Turner twee Aventüer-Actionfilmen dreiht, un 1987 weer he to’n eersten mol Speelbaas bi en Speelfilm, neemlich bi de swarten Kummedie *Throw Momma from the Train*. Wieteren Spood harr he an de Siet vun Arnold Schwarzenegger in de Kummedie *Twins* as ok in den Film *The War of the Roses*, bi den he ok Speelbaas weer un ok wedder Kathleen Turner un Michael Douglas mitspeelt hebbt.

Blangen sien Schauspeler-Karriere hett he ok as Produzent jümmer wedder Spood hatt. 1992 hett he tosamen mit Michael Shamberg en Produkschoonsfirma grünnt un weer dordör bedüütsom mitverantwoortlich för Filmen as *Reality Bites*, *Pulp Fiction*, *Get Shorty* oder *Erin Bronkovich*. För den letzten weer he sogor för’n Oscar nomineert för den *Besten Film*. *Man on the Moon* vun 1999 mit Jim Carrey is een vun sien persönlichsten Filmen. Dorbi geiht dat üm sien fröheren Taxi-Kollegen Andy Kaufman, de in junge Johren an Krebs storven is. 

De meiste Tiet is DeVito vun Gerd Duwner synchroniseert worrn. Na sien Dood 1996 hett Klaus Sonnenschein de Synchronisatschoon övernahmen.

Danny DeVito is siet 1982 mit de Schauspelersche Rhea Perlman verheiraat, mit de he dree Kinner hett.

## Filmografie (Utwahl)

## Utteken
DeVito hett för sien Filmen un Produkschonen ruchweg 30 Nomineeren kregen, dorünner ok een för den *[[Oscar]]* in de Kategorie *[[Oscar/Best Film|Beste Film]]* för *Erin Brockovich*. Wunnen hett he dorvun acht Priesen:
* 1980: den *[[Golden Globe]]* in de Kategorie *[[Golden Globe Award/Best Nevendorstellerin – Serie, Mini-Serie oder TV-Film|Best Nevendorstellerin – Serie, Mini-Serie oder TV-Film]]* för *Taxi*
* 1981: den *[[Emmy]]* as *Rutragen Nevendorsteller* in de Feernsehreeg *Taxi*
* 1989: den *[[ShoWest Award]]* as männlichen Star vun’t Johr.
* 1996: den *Publikumspries* vun’t *[[Cinekid]]* för *Matilda*
* 1997: den *[[Starboy Award]]* vun’t *[[Oulu International Children’s Film Festival]]* för *Matilda*
* 2004: den *[[Emmy]]* as *Rutragen Gastdorsteller in en Kummediereeg* för *Friends* 
* 2007: den *[[Medallion Award]]* för *Taxi*
* 2007: den *Sünnerpries för rutragen Bidrääg to’t Weltkino* vun’t *[[Karlovy Vary International Film Festival]]*

## Weblenken

* Danny DeVito Biografie bi WHO'S WHO